khistorydata/jeongjo-sjw-relations huggingface dataset:
정조 14년 · 목
刑曹啓言靈巖郡殺獄罪人千業奉獄事臣謹將査案反復參究而區區愚見與前無異今不必張皇論理藉曰癸同所犯較重於業奉家人共敺只坐家長誠如判付中辭意臣無容更贅他說且道臣跋辭中苟欲窮覈恐傷倫理之論可謂得體而傳生之議屢發於前後道啓其所起疑亦各有據臣不敢强主已見請上裁敎曰觀此道狀陳列可謂深得旬宣之體求之於情法之外以倫理二字執斷則旣放之癸同不可以亂原而更訊矣換當之業奉亦不必以家長而仍推矣然則此獄卽已決之案令道伯依此知悉業奉斯速決勘後狀聞事分付
정조 14년 · 강
命中和幼學李命寬山訟査啓還送該道仍飭京兆勿聽此訟
정조 14년 · 목
平安監司沈頤之狀啓以爲中和府幼學李命寬山訟事臣取考前後文案詳閱今番査報則荒原一杯隔年相爭互稱渠祖之墳迄無究竟之期者自有山訟以來所未有之變怪而其爲關係倫理實非細故墓道立碣是何等大事而爲其子孫者不知爲何許墳墓稱祖稱孫書以某人之墓乎以命寬血爭之心請其掘見則李景沆亦卽當請掘以破其紛爭之端而乃以古無埋誌等說周遮挽沮未免爲命寬執言之欛柄且渠以鄕貢之人與常賤有異則今此爭山在渠爲何等關係而毋論多少私自行賂者何其無識之甚也此則景沆之罪也命寬則初不覈卞於立碣之時末乃起訟於爭鬨之後頓無爲先之誠自歸逞憾之科不禁不訟或諉罪於渠之從祖或歸咎於已死其兄者尤不成說渠居山下恬不知失祖之爲至痛至恥而乃與景沆交誼不替而伊來生釁之後始爲相爭者視諸其祖其兄尤無倫理以其訟情言之則景沆命寬俱有可疑之情以其事理催之則景沆命寬皆有可罪之端而命寬之自乙巳至丁未三次起訟三次見屈終不知止又復籲天者雖極無嚴亦似有冤而第伏念互稱渠祖之墓必爭乃已之心景沆與命寬少無異同今若一勝一負互爲屈伸則此訟終無究竟之日而民習徒歸屑越之科此所以有前前道臣李命植査啓跋辭中此後李命寬雖百回上言一倂勿施之請而其時判付有依允之命矣其時判付若是嚴明則道臣之又復聽理非徒事體之不敢實是息訟無期依前査啓判付命寬供辭勿施後其屢煩天聽之罪自臣營考律科罪而此後則毋敢更爲起鬧之意申飭放送敎曰此査事前道伯李命植狀辭中百回一倂勿施云云者深得息鬧之要道其時判付亦以依允書下則今番該司之循例覆奏者似未記得而然此狀啓還下送亦令京兆此後此訟勿爲聽理事分付該道准此
정조 14년 · 강
勘放金吾時囚仍命重推議讞諸堂
정조 14년 · 목
禁府啓言槐山前郡守兪漢敦原情以爲殺獄罪人趙學誠之覆檢後變招決知其死中求生之計而及至因營題會査之時屍親之以時疾致疑諸證之以病死變說者誠是意慮之外所當嚴覈得情而渠以昏劣所致不能劈破奸情只以不可捨實因從變招之意泛請依前加刑而旋因更覈之道題仍値用刑之非時未克究竟今於更査歸正之後渠之會査疏忽之罪實無所逃云請刑推得情敎以付過放送又啓言聞慶前縣監金在明乘有屋轎與否依判付行査本道矣觀此査啓則以爲聞慶前縣監金在明被拿上京時乘有屋轎之說狼藉朝令之下不敢掩置聞卽論罪請勘推問該邑陪吏則以席裏轎下裝納供在明爰辭旣以家訓爲自明之端本事之落空更無可疑臣之當初修啓只憑傳聞竟歸於率爾之科云在明不爲乘轎之狀隨吏之招一如府隸之言本事脫空更無可疑合有分揀之道而臣府不敢擅便請上裁道臣疏忽之失益著於今番査啓從重推考從之敎曰道伯旣不得遍行一道則按察之地當許以風聞些少異同不必爲咎況前啓旣請推考今又請從重推考何異於一事再勘議讞未免不審且以此回啓流出外邑則爲道伯者除非目擊手捉之事向守令將不敢開口亦有關於後弊卿等從重推考又以庇仁前縣監李儒喆笞五十收贖解見任別敍私罪啓允之敎以功減一等
정조 14년 · 강
平安監司沈頤之以別齎咨官張濂手本馳啓
정조 14년 · 목
狀啓以爲卽接義州府尹李頤祥本月初八日狀啓謄報內別齎咨官張濂所帶去小通事李峻彩私持馬驅人善宗等持齎咨官報備局手本一度當日戌時量還渡江出來云事情具載手本中故不復煩陳而手本及上諭上送備局○別齎咨官張濂手本以爲卑職入栅之後迎送官福勒賀率甲軍護行連爲攢程二十九日到山海關點閱人馬無弊入關五月初四日到北京卽與通官太平保徐啓文偕詣禮部呈咨文二度則滿郞中札爾杭袛受卑職退歸住接于南小館皇六子質親王永瑢偶以癨氣本月初一日薨逝皇帝方在圓明園痛傷悲悼故文書數日遲滯初六日回宮後初七日禮部始爲轉奏卽日旨下而禮部諸郞官皆以爲皇上親覽咨文頗有喜色爾國之先期咨部甚得體云云上諭謄書上送彼地事情則二月初八日皇帝幸薊州謁東陵十八日幸易州謁西泰陵仍向山東瞻禮岱宗展謁關里而遣官致祭于先聖先賢祠至海子打圍四月十六日還圓明園冬春之間點雨不來京城內外暵氣太甚故初八日皇帝幸北郊祭地壇初十日往熱河七月二十八日還京安南國王阮光平爲叩祝皇上八旬萬壽於四月十五日進到廣西地皇帝下旨泒禮部滿左侍郞德明帶領前赴熱河緬甸南掌兩國貢使亦於四月十七日由雲南大理府進京約以七月二十日前赴熱河瞻仰天顏臺灣生番於五月十二日由福建省起程進京恭祝萬壽其餘諸國貢使進京早晩各省總撫姑無咨報卑職於本月十二日卯時詣禮部精繕司領宴午時又詣禮部領賞受回咨文一度及宴賞咨文一度合二度十三日離發北京本月廾九日到瀋陽小通事李峻彩私持馬驅人善宗授手本先爲出送○上諭朝鮮國王恪修職貢恭順可嘉本年因朕八旬萬壽普天同慶特於萬壽正貢之外另備貢物輸誠祝嘏前已命作爲次年正貢今復咨部懇請轉奏仍祈恭進萬壽貢品情詞肫懇具見悃忱着照所請準予賞收屆期自當優加賜賚以示柔懷藩服加惠遠人至意該部卽遵諭行欽此
정조 14년 · 강
戶曹以南原等邑宮屯疊稅事回啓
정조 14년 · 목
該曹啓言觀此全羅監司尹蓍東狀啓則以爲南原等邑宮屯疊稅之辨破亶在於有土無土而有無土區別亦在於宮房之可據文蹟云取考內司所在各宮房打量成册則南原成册則書以康熙二十六年月日南原東面磻巖坊明惠公主房折受無主改打量成册雲峯成册則書以康熙六十年月日雲峯東山內龍洞宮屯田畓成册全州成册則書以康熙五十九年月日龍洞宮折受全州上宮面無主舊陳及火加耕田己亥量免稅成册云云而三成册中竝上書字號卜數下註時起作人若曰民田則當初成册修上時何故或稱無主或稱宮屯而時作之爲田主者亦何故不爲明言自己之田土而一任無主宮屯之稱旣曰無主與宮屯則各宮房折受有土可以立判今此成册初非各宮房之私記乃是各該邑之踏印成册則可信可據之文蹟無過於此所謂民人田券必是先賭地潛相買賣欲以竝作之宮土轉作世傳之私物該邑守宰不知成册之有無只憑奸民之假餙有此紛紜之擧者極爲駭然各邑之所執言者必曰文券道臣之所欲決者亦是文蹟而打量成册如是明白況無土免稅元無打量成册則斷以有土今無可疑旣是有土則先納元結之稅又應田主之稅自是私田通行之規疊稅云云初不成說各宮折受俱係百年前事而其間未嘗有有土無土之稅而一自出稅之後如是紛訴者此必是民人輩在前免稅時只納宮稅而私相買賣作爲己物出稅之後土地不得私有稅穀比前倍應敢生幻弄之計以私賣之記謂之眞券以應納之稅稱以疊徵者民習萬萬痛駭起鬧之爲頭民人令道臣各別懲治至於隨起執卜毋得勒徵云云各宮房之卽今收稅結數比當初折受減縮居多則似不可謂廣占勒徵而執卜收稅旣自本官擧行一從法例擧行之意令道臣另加嚴飭南原上番巖坊長溪君房折受田土則取考戊寅年折受立案則只曰未準結受山大田八結三十八負七束折給云云本家只當次知未準八結零而已其外加耕之地恐不可因緣加執以致民人之呼冤此則以元結數劃給本家其餘則出給民人之意請分付該房及該道允之
정조 14년 · 강
全羅監司尹蓍東以西北流民願還願留區別馳啓
정조 14년 · 목
狀啓以爲連接各邑所報則西北流民之更爲搜得爲八口故願還者成給帖文次次護送願留者着實奠接之意申飭于各其所任官願還願留區別于後護送秩平安道二人咸鏡道五人仍留秩黃海道一人
정조 14년 · 목
錫胤以前冬儒臣疏斥避嫌呈政院還出給錫胤不爲傳啓出去政院請推允之
정조 14년 · 강
召見左議政蔡濟恭于誠正閣
정조 14년 · 목
承候故也○濟恭曰今月卽誕彌之期也下情祈祝何可勝喩而頃伏承使卿先知之敎晝夜顒望尙無下敎抑鬱之私當如何哉應行之擧實關國朝典禮事體至重而伈伈泄泄上無下敎下無以擧行聖意雖出於愼重臣意竊以爲大不然矣予曰向筵洪領敦寧亦有此請予實未的知故上書於慈宮承下敎後欲使領敦寧知之而尙未承下敎矣予又曰向者卿之處義誠過矣人言當付兒戲何足深引至於逬出江郊乎至於士子處分非徒爲卿實關世道罰止定配豈足謂勘律乎今則卿旣入來誠幸矣濟恭曰以臣之故頻煩酬應臣雖萬死實有餘罪矣臣豈有離殿下遠出江郊之意而自然事勢至此不能攢地只自悶迫蓋遭言者若以爲身不自有放倒廉隅晏然在家不知分義則人謂斯何縷縷恩敎之下不得不有出城之擧矣大抵以權坪謂之地處卑微豈近當乎至於翰圈一事臣果不善爲之而檢詳望則欲以御史復命人中擬入故果以崔顯重爲末擬而顯重之地閥文學絕超等夷大抵百年廢枳之後四祖無顯官者甚多伏願殿下取之於百年之前勿觀於百年之後焉予曰若非顯閥則豈能保班名於百年之後也濟恭曰從今以後臣亦有所定矣如動駕及次對之時則謹當進參至於都堂錄雖被鈇鉞臣不敢當矣予曰過矣然則檢詳望亦不爲差出乎濟恭曰非徒檢詳望也雖廟薦亦不敢當矣誠以權坪言之渠是故吏判權克禮後孫則何官不做而乃有此卑微之說不但誤了渠之身名至于子孫而世必目以卑微臣豈可使無故之人公然誤了身名乎予曰了了之人謂以闒茸則豈眞爲闒茸之人旣在大臣之位寧不行廟薦乎左相若不廟薦而每使右相獨當則必有人言然則將使備堂行薦乎李埦之後無可代之人金翰東予欲用之近已下鄕云其人果何如耶濟恭曰素稱策文巨擘矣○濟恭啓言咨文急速撰出同付今番使行事命下矣使行留待灣上之意纔已發關而藝文提學洪良浩謂有情勢屢度往復終不撰出事體極爲未安請從重推考使之卽爲撰進敎以牌招申飭行公
정조 14년 · 강
惠慶宮誕辰命只進表裏
정조 14년 · 목
禮曹以惠慶宮誕辰陳賀節目磨鍊啓請敎以旣承慈敎只進表裏
정조 14년 · 강
中批金翰東爲副校理
정조 14년 · 목
敎曰今筵因李埦事言端思之向者雖亦有筵敎至今未遑其文學地處合置顧問之職聞之已久前持平金翰東副校理除授
정조 14년 · 강
以徐邁修尹行任曹遠振爲承旨前望也
정조 14년 · 목
敎曰鍾城府使自在應遞之窠何待新伯到界後狀啓今日政以時任訓正差出待下批與三水府使從速辭朝○以金魯永爲大司憲蔡顯一爲三水府使梁垸爲鍾城府使
정조 14년 · 강
命時囚罪人洪義浩罷職放送
정조 14년 · 강
命內侍府査勘啓字誤踏中官
정조 14년 · 목
吏曹參議丁範祖違召政院依例捧罷職傳旨中官誤爲踏啓字敎曰昨日公事軸踏下時傳旨有此誤踏之擧當該中官令內侍府査勘原傳旨踏下勿施貶坐在今日三銓一體牌招
정조 14년 · 강
慶尙道進還弊釐正成册
정조 14년 · 목
該監司李祖源狀啓以爲道內諸邑中咸陽尙州居昌安義山淸等五邑已經査正而其他各邑亦不無戶穀不均之處故屢加關飭博採民情按閱穀薄多費商量偏多邑則或移轉或作錢減總偏少邑則或移受或移貿加錄又或以半分盡分之穀互換加減以其偏多處減却之穀均一移加於偏少之邑而猶有餘穀未盡分排其中小米太木麥本非沿邑宜土之穀有難强令移貿此則依近例從時價發賣上納地部恐合便宜而目今農務旁午民不暇給此時轉移實多難便且以作錢處言之許多穀物之一時發賣不但價錢之難辦必致民間之繹騷故作錢穀則參量市直限歲前次次收殺移轉穀則待秋成捧留分泒與上納等節趁明秋擧行計料釐正邑民戶穀總及移轉移貿作錢上納數爻則謹依新定式例成册兩件修正上送于備邊司而外此二十餘邑則戶穀相稱別無爲弊之端○三嘉元還各穀四萬一千五百五十六石內米三千石租五千石移轉出給次租五千石作錢上納次在二萬八千五百五十六石當分一萬九千六十二石還戶三千五十二戶陜川元還各穀四萬七千七百十四石內米二作石太五百石作錢上納次租四千石作錢移貿次在四萬一千二百十四石當分二萬二千五百二十一石還戶三千七百四十八戶開寧元還各穀三萬四千四百十二石內米二千石移轉出給次在三萬二千四百十二石當分一萬八千五百八十七石還戶三千一百八十四戶丹城元還各穀二萬八千三百石內米二千石移轉出給次在二萬六千三百石當分一萬九千三百五十九石還戶二千九百戶熊川元還各穀二萬六千八百八十九石內米五百石租六千五百石作錢移貿次在一萬九千八百八十九石當分一萬三千四百二十三石還戶二千一戶草溪元還各穀四萬六百九十石內米二千石租五千石作錢移貿次在三萬三千六百九十石當分二萬一千四百四十五石還戶三千四百六十九戶龍宮元還各穀二萬八千二百六十六石內米一千五百石作錢移貿次太五百石作錢上納次租二千石作錢移貿次在二萬四千二百六十六石當分一萬三千三百四十石還戶二千一百六戶比安元還各穀二萬四百三十四石內小米一千石太一千石作錢上納次牟六百石作錢移貿次在一萬七千八百三十四石當分一萬一百六十九石還戶一千九百六十戶新寧元還各穀二萬六千二百七十石內牟一千石作錢移貿次在二萬五千二百七十石當分一萬六千一百八十三石還戶二千四百六十戶義興元還各穀二萬八千九百四十五石內小米五千六百石作錢上納次在二萬三千三百四十五石當分一萬五千一百四十六石還戶二千六百四十戶醴泉元還各穀四萬四千五百四十六石內粟三千二百八十石作錢上納次在四萬一千二百六十六石當分二萬五千四百七十二石還戶四千七百四十一戶榮川元還各穀二萬九千八百二十四石內小米七千石太二千石作錢上納次在二萬八百二十四石當分一萬二千五十三石還戶二千九十二戶豐基元還各穀一萬六千三百四十六石內小米二千石作錢上納次在一萬四千三百四十六石當分一萬一百石還戶二千十三戶彥陽元還各穀二萬一千九百四十石內租五千石作錢移貿次三千石移轉出給次在一萬三千九百四十石當分七千三百七十石還戶一千二百十八戶機張元還各穀二萬四百三十四石內米二千石作錢移貿次在一萬八千四百三十四石當分一萬二千二百七十八石還戶二千四百五十戶昌寧元還各穀六萬四千六百五石內租一萬石作錢移貿次在五萬四千六百五石當分三萬八千三百二十七石還戶五千九百十九戶慶山元還各穀一萬九千七百二石內米五百石作錢移貿次在一萬九千二百二石當分一萬三千四百四十石還戶二千六百七十九戶軍威元還各穀二萬二百四十五石內米一千石租一千石作錢移貿次在一萬八千二百四十五石當分一萬一千七百九十九石還戶一千七百三十八戶高靈元還各穀三萬五千五十二石內租三千石作錢移貿次在三萬二千五十二石當分一萬五千五百二十七石還戶二千五百戶安東元還各穀六萬六千四百二十八石內太三千石木麥七千石作錢上納次在五萬六千四百二十八石當分四萬四千一百九十二石還戶八千五百五戶靑松元還各穀一萬六千三百三十七石內木麥一千二百四十石作錢上納次在一萬五千九十七石當分八千四百十五石還戶二千七十一戶眞寶元還各穀一萬四千一百九十三石內木麥一千石作錢上納次在一萬三千一百九十三石當分六千九百二十石還戶一千一百十四戶昌樂元還各穀一千四百五十石內太三百石作錢上納次在一千一百五十石當分七百二十石還戶一百八十戶已上穀多減總二十二邑一驛○淸道元還各穀四萬一千四百石租四千石貿入次一千石移轉受來次合四萬六千四百石當分三萬四千九百十三石還戶七千一百十戶昆陽元還各穀二萬六千三百六十三石米一千石移轉受來次租二千石移轉受來次合二萬九千三百六十三石當分一萬六千九百九十七石還戶三千三百五十七戶善山元還各穀四萬九千四百四十七石米二千石移轉受來次租一千石貿入次合五萬二千四百四十七石當分三萬九千五百十一石還戶七千六百二十五戶星州元還各穀六萬七千二百八十六石租二千石貿入次合六萬九千二百八十六石當分五萬三十八石還戶八千五百二十六戶寧海元還各穀一萬二千三百九十一石租二千五百石貿入次合一萬四千八百九十一石當分八千九百八十九石還戶二千四十三戶河陽元還各穀一萬一千五十四石牟三百石貿入次合一萬一千三百五十四石當分九千二百九十石還戶一千六百戶靈山元還各穀三萬八百七十四石米二千石租一千石貿入次合三萬三千八百七十四石當分二萬二千七百三十石還戶四千五十戶慶州元還各穀九萬九千五百四十一石米二千石貿入次租二千石移轉受來次合十萬二千五百四十一石當分六萬八千二百二十三石還戶一萬五千九百八十三戶晉州元還各穀六萬一千一百二十五石米二千石租二千石移轉受來次合六萬五千一百二十五石當分五萬三千七百二十二石還戶一萬五百三十戶泗川元還各穀三萬一千七百三十二石租一千石移轉受來次合三萬二千七百二十二石當分一萬八千七百六十五石還戶三千五百五十戶固城元還各穀四萬五千二百五十石米二千石租二千石貿入次合四萬九千二百五十石當分二萬六千一百五石還戶四千三百八十五戶巨濟元還各穀一萬二千七石米一千石租四千石貿入次合一萬七千七石當分一萬六千九百九十五石還戶四千一百一戶長鬐元還各穀八千一百九十三石米五百石租一千石貿入次合九千六百九十三石當分五千七百八十二石還戶一千四百四十三戶興海元還各穀一萬二千四百九十二石米五百戶租四千石貿入次合一萬六千九百九十二石當分一萬四千九百四石還戶三千三百五戶迎日元還各穀一萬三千三百五十五石米五百石租四千石貿入次合一萬七千八百五十五石當分一萬四千六百九十二石還戶三千一百三十十戶河東元還各穀二萬四千三百十九石米二千石移轉受來次租二千石貿入次合二萬八千三百十九石當分一萬八千三十八石還戶四千一百八十九戶南海元還各穀三萬二百六十三石租一千石貿入次合三萬一千二百六十三石當分二萬二千四十八石還戶四千一百四戶密陽元還各穀九萬七百九十八石租二千石貿入次合九萬二千七百九十八石當分五萬七千七百十三石還戶一萬二百五十戶金山元還各穀二萬七千二百三十三石租一千石貿入次合二萬八千二百三十三石當分一萬七千四百五十四石還戶三千七百九十戶東萊元還各穀一萬三千三百七十石租三千石年三百石貿入次合一萬六千六百七十石當分一萬三千六百四石還戶三千二百五戶梁山元還各穀二萬四千八十五石牟一千石貿入次合二萬五千八十五石當分一萬二千八百四十六石還戶二千七十二戶盈德元還各穀一萬一百九十六石租二千石貿入次合一萬二千一百九千六石當分九千一百五十三石還戶二千二百八十八戶已上穀少加錄二十二邑○都合各穀十萬三千二十石內移轉米七千石租八千石作錢移貿米七千五百石租三萬六千五百石牟一千六百石作錢上納米二千石租五千石太七千三百石小米一萬五千六百石木麥九千二百四十石粟三千二百八十石
정조 14년 · 강
平安監司沈頤之以江界邸人楊振春査事馳啓
정조 14년 · 목
狀啓以爲因備關江界邸人楊振春等嚴刑究問則符同座首歛民分利之事終不得掩諱尾蔘價餘利二百二十兩傳給於座首金碩坤四百二十兩渠自吞食前査時朴泰來所爲符同座首之說不無所據泰來今番之招蔘價分定時本官聚會各廳所任及一邑頭民等講究酌定尾蔘每兩五十兩體蔘每兩一百兩從公論收聚四散貿得振春亦就其中以每兩五十兩出給而已官家初無爲振春加歛之擧民人亦無一分錢加給之事而符同座首實無執贓者官家病中此等事座首皆主之則必有符同之弊故果有所云云振春之蔘價濫捧罪雖可殺價本受出一如邑例停退令下之後人蔘上納之數不徒爲振春之四斤尾蔘則此或爲振春自明之端而與座首分利之跡如是綻露安知無其中有周旋之事至於花果監官一款金碩坤招內所謂花果監官本無倉庫而只借監官之名收聚所入錢兩造給花果如是之際略有餘利振春每以官貿紙價之落本縷縷稱冤要得花果餘利以補其縮則其時官家使各廳論稟故果以許差之意齊告而畢竟得差未知果出於圖囑今以碩坤泰來之招觀之則圖囑之跡雖無執贓當此江民倒懸之日振春以一時邸人初旣偸食蔘價末又空吞花錢合一千七百餘兩之多而雖曰各廳論稟若無請囑圖占之事則每年一百兩渠何以空然取食乎前後奸狀萬萬痛惡蔘價餘錢一千三百七十六兩花果價四百兩今已照數徵捧方入送該府一一分俵於徵納民人座首金碩坤則渠以首鄕與振春作奸蔘價浚民膏血歸之振春偸食之中而渠亦從中染指者究厥情狀尤極痛惋自臣營從重嚴勘振春罪狀令攸司照法嚴處○刑曹啓言楊振春罪狀誠甚痛惡如法勘斷不容但已而頃因江界民朴泰來上言旣自廟堂待査事畢後稟處事覆啓蒙允則有非臣曺所敢擅便請令廟堂稟處敎曰才因回啓公事之誤下該房承旨已爲處分則又有此誤下所謂攸司豈特刑曹乎百司無非攸司況本事又自廟堂回啓者乎當該承旨爲先從重推考院吏令該曹從重決杖此回啓勿施
정조 14년 · 강
命北靑府軍役釐弊依道臣狀請施行
정조 14년 · 목
備局啓言頃因咸鏡前監司李秉模狀啓北靑府布軍隣族之弊釐正後形止狀聞之意分付道臣矣卽見其狀本則以爲該府使則願得公貨四五千兩限三年取殖以爲防役云而臣則以爲防役之弊甚於疊役數年間非不有效而轉成臥債之後徵隣徵族害遍一境不如蠲一年虛伍之役紓一年窮民之力之爲惠近而弊不遠也該府使亦不以爲不然而問其容入之爲幾許則若得五百兩可以蠲其最急之類而得因其暇亦可以除其疊役充其虛伍云故依其言劃付而有草記回啓之命矣防役之弊甚於疊役云云道臣之論果爲明的而久遠之效猝難講究一時之惠亦足救急依狀辭施行之意分付而大抵軍政疊役之弊專係於民丁之陞鄕冒屬百計逃避而爲守令者慢不致察不能汰減其冒錄査榔其隱匿因循挨過之致當此蠲恤之時嚴飭諸邑守令各別査括塡充虛伍俾無更致疊徵之弊事請一體分付允之
정조 14년 · 강
咸鏡前監司李秉模以明川以南分賑形止馳啓
정조 14년 · 목
狀啓以爲明川以南各邑鎭五月終巡分賑狀今纔齊到飢口穀數開坐于後利城端川兩邑則春牟今旣登場終巡分給後仍爲畢賑利城縣飢口六百二折米十四石九斗八升○救急折米十四石九斗八升醬四石二升端川府飢口四千七百六十二折米一百十二石十四斗一升○救急鹽九石七斗八升零○粥白米四石十一斗四升零太四石十一斗四升零鹽四斗七升零甲山府飢口一千六百四千六折米四十一石七斗三升三水府飢口四百四十六折米十一石八斗四升吉州牧飢口一千八百五十折米四十四石十三斗四升○救急折米十一石六斗八升零鹽二石五斗五升醬六斗藿七同八十注之明川府飢口一千五百二十折米三十六石二斗八升○救急折米十一石八斗五升醬一石十三斗鹽一石五斗四升城津鎭飢口二百二十四折米五石九斗一升○粥田米一斗六升零太五升零鹽二升已上飢口一萬一千五十折米二百六十七石四斗九升粥白米四石十一斗四升零田米一斗六升零太四石十二斗零鹽四斗九升零救急折米三十七石十斗一升零鹽十三石十一斗三升零醬五石十一斗六升藿七同十八注之
정조 14년 · 강
命三水府使蔡顯一改差
정조 14년 · 목
吏曹啓言新除授三水府使蔡顯一以病不得赴任云請依例罷職敎曰病非渠罪豈必罷職改差近於北道民邑事宵旰一念何等憂勤旣有拔例擇差之命則以此實病人擬入者卿難免其責從重推考其代今番則以無病有治績人口傳差出
정조 14년 · 강
以具綜爲龜城府使口傳也
정조 14년 · 목
敎曰龜城府使當日辭朝又敎曰北伯畢賑形止已爲登聞北道未下直守令皆令當日辭朝
정조 14년 · 강
推承旨金履翼汰假注書李海隣南達孫
정조 14년 · 목
政院以假注書李海隣昨日大臣擧條晩始簡通莫重批旨漏却不書請論勘敎以爲先汰去當該承旨推考又以吉州牧使沈鑏密符單子字行不正間雜草畵請當該假注書南達孫論勘命汰去
정조 14년 · 강
遞藝文提學洪良浩
정조 14년 · 목
政院以咨文今當撰出而藝文提學洪良浩連事違召啓敎曰銓任時所遭奚關於文任此啓辭勿施仍以前牌催促申飭行公又以洪良浩來到關外終不膺召請重推允之○敎曰飭敎之下尙不出膺事體所在極爲未安藝文提學洪良浩爲先遞差
정조 14년 · 강
命安邊等地火稅釐弊依道臣狀請施行
정조 14년 · 목
咸鏡前監司李秉模狀啓以爲安邊坪社火粟之弊査實後竝與矯捄之方論列狀聞事有命矣取考甲辰詳定及査報成册則詳定所錄火田合爲三百六結九十五卜而每十五卜稅田米七升零式磨鍊合米爲一百二石四斗五升自甲申至甲辰則無文跡故比總增減不得査實而乙巳稅米八十九石十一斗八升丙午稅米九十石十四斗一升丁未稅米八十九石一斗五升戊申稅米八十九石十斗己酉稅米七十九石十三斗九升零昨年之稅比諸各年最爲數少民言之如此似是過傳坪社火粟之名誠極駭眼而旣無文跡雖未知創自何年蓋聞在昔地廣人稀之時平野間樹木荒翳處比比有之故火稅名色職由於此而仍因襲謬詳定所載無非應下之需則雖不可勒令除減時府使所報中當除應下之謬例云者深得矯捄之要例之謬者則何憚而不革乎從今以後永罷比總之法山火耕則隨起執卜坪社火稅則一切蠲除更毋得以坪社名色出稅而係是令初今秋火稅總數則竝與執卜形止而論報營門萬一日後貪官汚吏憑藉舊總移此坪社之總於山田之稅則其爲切苦之瘼當倍於循例比總之時請以此意嚴飭定式令廟堂稟處敎曰依狀請施行嚴立科條俾無奸弊事回諭
정조 14년 · 강
命治腫敎授朴昌祐啓目勿施他窠調用
정조 14년 · 목
典醫監以治腫敎授金逵瑞汰去代將仕郞朴昌祐依例塡差啓敎曰雖以昔日名編掖隸有收錄之命而治腫敎授卽正職遷轉之階也以掖隸移敎授其爲名分之紊亂官方之淆雜誠爲關於後弊苟非別般絕異之勞豈可爲此拔例之擧此啓目勿施該監提調推考以爲他窠收用
정조 14년 · 강
開坼京外殿最于熙政堂
정조 14년 · 목
京畿監司金思穆啓本漣川縣監李榏欲責方來奈願速去下原春監司尹師國啓本三陟府使金聖規所貴純慤差欠振刷中鐵原府使具紞濫乘壞法勒徵招怨下忠淸監司鄭存中啓本忠州牧使李元采請檢旣稽責備何已大興郡守金絅采癤患過愼手援稍稽泰安縣監柳誨境內姻婭情外疵謗堤川縣監李良會修廨可尙避檢宜警永春縣監鄭述仁火稅若蠲新歸可慰延豐縣監鄭涑差任或淆求治克勤陰城縣監申大羽本自疏朗何太闊略禮山縣監李東浚治或無疵報奈損體幷中鎭川縣監李景烈宜宥十世奈歌五妄永同縣監徐有容黷貨有客査牒爽實幷下黃海監司李時秀啓本安岳郡守尹弼秉糴荒非咎鄕爭盍飭殷栗縣監李益洙糶政頗勤賙巡最略幷中平安監司沈頤之啓本義州府尹李頤祥廉著活民病妨刷瘼定州牧使李潤國政多務實糶何不審鐵山府使李鵬運未聞政聲新到之故楚山府使李邦榮可喜老鍊差欠舊刷郭山郡守申偗賑政殫誠剛宜益勉幷中慶尙監司李祖源啓本尙州牧使吳在文何多作用姑取鍊熟榮川郡守沈喜永治固知要病或害事宜寧縣監李敦源縱欲從願胡乃違例河陽縣監洪樂敎守拙固知損體何故鎭海縣監丁好南自言釣魚無乃太康禮安縣監宋耕玉人固恬約政多疏闇幷中陜川郡守許霔訟無定見刑又自斷高靈縣監金師柱言不顧嫌事或招尤幷下咸鏡監司李秉模啓本三水府使韓光近非不惜歸病奈廢務中茂山府使李晦植糶旣昧法賑豈掩疵下○敎曰此時西北守令豈可一刻曠官況邊鎭重地數遞爲弊乎無拘常格貶下之代令該曹口傳差出待下批皆令明日辭朝灣尹居中之代卽令廟堂拔例各別擇差定州牧使決難付之生手宜取剛廉著稱之人以期蘇瘼依江界例往復大臣擬入事分付該曹幷待下批亦令明日辭朝○承旨李祖承啓言伏見平安監司沈頤之黃海監司李時秀褒貶啓本則守令無一人居下殊無嚴明殿最之意請幷推考從之敎以關西則灣尹定牧雄邑也大吏也此而置之中考足當殘蔭冷武十人下等箕伯問備一款置之又啓言伏見禮曹褒貶啓本則題目書塡字行不齊有欠詳謹請當該磨勘堂上推考從之○承旨尹行任啓言伏見南兵使李文德慶尙左兵使李源右兵使李格左水使崔東岳黃海水使尹範行忠淸兵使金麟瑞水使柳文植京畿水使南憲喆褒貶啓本則邊將無一人居下平安監司沈頤之中軍李孝承等第致勤點下殊非嚴明殿最之意請幷推考從之
정조 14년 · 강
以金履成爲茂山府使鄭麟采爲定平縣監曹遠振爲楚山府使李命勳爲安岳郡守許溟爲三水府使李潤彬爲定州牧使
정조 14년 · 강
以李得臣爲義州府尹備薦也
정조 14년 · 강
遞副總管南玄老重推刑曹參議李晩秀
정조 14년 · 목
因漢城府坐不坐單子敎曰職務與番次相妨亞尹兼帶總管許遞○因刑曹坐不坐單子敎曰參議連懸式暇委屬可悶從重推考後勿如是之意嚴飭○因刑曹都囚徒敎曰未完決之類若是夥然當暑滯囚殊非審獄之意申飭該曹
정조 14년 · 강
量移茂山府定配罪人閔致和于三陟府
정조 14년 · 목
義禁府以罪人閔致和三陟府量移而發遣羅將執捉押送啓允之敎以府屬下送貽弊宜念嚴飭道伯星火移配令各該邑次次押付事分付
정조 14년 · 강
命居昌等三邑穀簿依道啓釐弊癸卯以前反逋及戊戌以前舊還幷蕩滌
정조 14년 · 목
備邊司啓言前因咸陽査正御史崔顯重別單居昌安義山淸三邑穀簿釐弊之方令道伯論理狀聞之意分付矣卽見該監司李祖源狀啓則枚擧三邑守令論報附陳意見幷請令廟堂稟旨分付矣其一居昌當留邑還都不過五萬石戶穀無不稱之患而舊穀一萬一千三百石尙峙庫中迄未區處雖以今春已分條一萬四千四百二十二石言之春受空殼秋納精實無異白徵本邑應留條當爲二萬五千石而舊穀之已分未分合以計之數亦稱此以此舊穀作彼應留逐戶均分每年八千石除耗徵捧限三年沒數了殺則流來還弊庶或快祛事也其一安義分留各穀合爲五萬六千五十四石零以其還戶較量應分未免過多至於舊租四千石年久麤荒發賣轉輸非所可論趁此分給今秋折半明秋折半期於畢捧則留庫穀除耗元非穀簿之減縮二年內分捧大爲民力之可紓新穀中米一千石租四千石就分給中趁今秋作錢米一千石租四千石就留庫中待明春作錢幷爲移貿米二千石租四千石以本邑移轉則明年以後戶穀相當積弊可除事也其一山淸還戶爲二千三百九戶以戶量穀當分條合爲七千五百石留庫之數亦當稱此就元還四萬四百七十四石零內一萬五千四石零留作邑還其餘米六千二百九十四石太五百七十二石租一萬八千六百四石米一石一兩六錢太一石一兩二錢租一石七錢折價作錢上納京司則戶穀可無不稱之患吏奴校負逋一萬一千八百六十三石零今方嚴督民反一萬一千三百三十六石零待秋徵捧而元還二萬五千石旣請作錢則一依定價從願代捧實爲公私兩便之道舊還未捧旣是戊戌年條各人負逋又在癸卯以前故十分精抄則奴校逋中流亡合沒不得不徵族徵隣者爲一千六百十六石零民反中徵族徵隣者爲一千三百五十九石零了殺無望而各年監色幷姑牢囚待其準納分輕重勘處計料癸卯以後當該守令等因循襲謬瞞報磨勘之罪令攸司御處事也三邑穀物釐正之道幷依狀請許施其中山淸舊還條之指徵無處反逋條之侵及隣族者民勢雖甚矜悶公穀不可虧欠有難以勢到窮處牧殺無望遽請格外之恩典使之另加督捧逋負監色等待其準納令道臣分輕重各別嚴勘各年守令除其已故者外請令該府拿問嚴處允之敎曰守令現告中沈晉賢宜有分揀自首勿論旣在法典況今番査事亦由於此人之筵中陳弊原傳旨分揀事令政院知悉山淸舊還之指徵無處反逋之侵及隣族事卿等之曰以不可闊狹者雖似然矣癸卯以前反逋文簿旣屬烏有則如是之際別出之奸弊何以禁止乎民反及奴校逋觀於邑牒數亦不多特幷蕩減至於吏逋道啓旣云無吏不犯又是十年以前無文跡之事則他餘曠蕩之典雖不每每援用咸陽事處分似此反逋鬼錄之闊狹亦豈可一施一否乎依咸陽例癸卯以前反作及舊逋鬼錄無論若民若奴校若吏郞令地方官聚會民人一幷付火吏逋則不可徒然蕩滌亦依咸陽例生存而犯多最無良者令道伯分等勘律事分付反逋則雖如是磨勘而舊還一事之獨置勿論秩者政若鶃鶃之肉殊不釋然且居昌安義之民尤豈無向隅之歎乎取考本司總薄三邑舊還厥數亦零星近規只捧最近條則此穀無異已蕩滌戊戌以前居昌安義山淸等邑舊還特幷蕩滌而文簿亦令付火如有統餉一體勿拘事分付
정조 14년 · 강
命新除灣尹除朝辭赴任
정조 14년 · 목
敎曰灣府不可一刻癏曠新除灣尹交代後除朝辭赴任事下諭于箕伯處使之申飭赴任熙川郡守之代令該曹口傳各別擇差待下批辭朝卽爲下送今番除拜關西守令到任無得遲滯事嚴飭道伯
정조 14년 · 강
以趙㞳爲熙川郡守尋命改差口傳也
정조 14년 · 목
敎曰今聞渠言其親年在法當遞何待呈狀熙川郡守趙㞳改差以可堪人另擇口傳差代待下批申飭下送事分付除拜守令之使之當日或翌日辭朝意在卽速下去無致久曠則近於辭朝之後許久逗遛過數日發行寧有如許國綱此後申加嚴飭之意分付吏曹大臣雖未及見之一日半日足可歷辭藉此濡滯者仍令吏曹草記勘罪
정조 14년 · 강
以洪秉纘爲大司憲李永穆爲執義任長源爲掌令李秉鼎爲大司諫李義鳳爲獻納沈鏗爲正言前望也
정조 14년 · 목
政院以定平縣監鄭獜采兩司俱未署經啓請未肅拜呈告人牌招署經敎以行公臺諫外竝許遞前望單子入之待下批牌招以秉纘等批下
정조 14년 · 강
特補李秉鼎蔚珍縣監
정조 14년 · 목
秉鼎違召敎曰見任苦耶大司諫李秉鼎蔚珍縣監除授當日辭朝登程時任縣監遞付京職
정조 14년 · 강
以洪良浩爲弘文提學前望也
정조 14년 · 목
敎曰齎咨官還渡江已有日齎來上諭不可無措辭申謝之回咨時無文任弘文提學前望單子入之待下批牌招撰進以良浩批下良浩違召政院啓請更爲牌招敎曰牌去來勿爲呼望咨文當付使行則齎咨官渡江已久之後如是遲滯揆以國體萬萬未安爲先從重推考各別嚴飭卽爲製進
정조 14년 · 강
以李義玄爲熙川郡守柳相亮爲三登縣令尋命義玄遞付京職以李義逸爲熙川郡守竝口傳也
정조 14년 · 목
因熙川郡守望筒敎曰武臣堂下旣無曾經守令之人且蘇弊熟手似勝以道內蔭倅中準瓜人擬入特敎何拘窠闕其代以武弁差出○吏曹啓言新除授熙川郡守李義玄呈狀內母病添劇故請由巡營罔夜入城矣意外忽蒙移除之命而無他兄弟萬無離側赴任之望卽速變通云矣親病旣如是沈重則不可强令赴任請姑許遞敎曰情理旣如此豈可强令赴任乎履歷仍用口傳遞付京職而時任蔭官中有聲績人各別擇差亦以口傳擧行待下批當日辭朝
정조 14년 · 강
命故判書安允行子若孫間調用
정조 14년 · 목
敎曰故判書安允行之尙無易名之典大是欠事撰狀請諡在於本家而錄孤之擧豈容一味任置乎大政不達子若孫間調用事分付
정조 14년 · 강
以吳載徽爲慶尙右兵使口也傳
정조 14년 · 강
飭時囚待朝捧供
정조 14년 · 목
義禁府啓言山淸前縣監鄭來鼎趙弘鎭南公轍沈耇賢時縣監李德鉉等幷拿問嚴處事傳旨啓下矣鄭來鼎趙弘鎭南公轍今方待命卽爲拿囚而李德鉉時在任所沈耇賢方在求禮任所云請發遣羅將幷拿來允之敎以時縣監之混捧傳旨該房事極爲駭然勿爲拿來委折令政院査奏曰熱如此時囚待朝捧供待判下仍卽議處照律
정조 14년 · 강
飭箕伯卽捧尹昌文等當納之物
정조 14년 · 목
平安監司沈頤之以道內殺獄罪人及營門錢穀幻弄偸食罪人尹昌文等去五月朔同推度數馳啓敎曰朝令何等屢勤而幺麼一禆犯用主將之物不卽徵納月三同推殆作久囚例國有紀綱該道擧行若是緩忽乎秋成以後酌定價本之數爻文簿必當昭在除馱運之需則無非當徵之物以此意令廟堂更加嚴飭該道又或以如例同推及不卽準捧形止依前登聞則道伯難免重勘卽爲措辭行會
정조 14년 · 강
命海西補賑人洪夏範等加資
정조 14년 · 목
黃海監司李時秀狀啓以爲救急各邑鳳山等三邑自備穀物及諸處民人私分之類一從實數詳探報來之意知委矣鳳山郡守王漢禎牒報內本郡救急各穀一千四百六十七石零內䅯米七十石則本郡民康龍謙自願納官其餘各穀一千三百九十七石零皆是該郡守廩餘自備長淵縣監李弘遠牒報內本縣救急各穀一千二百三十五石零該縣監以廩餘自備瑞興府使洪載淵牒報內本府救急各穀三百十五石零前府使韓栢林廩餘自備云矣三邑守令自備穀物旣皆措辦於常廩之餘私分民人列邑報來其數頗多或有自願納官以補本邑救急之資或有私自分饋以恤鄕隣飢困之患而其中穀數之不滿十石者有不敢煩猥仰徹臣與本邑守宰從便相議以爲獎勸之地只以石數稍優者五人穀各數爻區別後錄○谷山折衝洪夏範小米一百五十八石零鹽十六石零自願納官平山水軍金德連大米十八石零小米六十九石小豆四十六石稷六十九石合各穀二百二石零私分新溪鄕人廉時玉小米八十九石零小豆三十六石零粟四十三石零合各穀一百六十八石零自願納官鳳山鄕人康龍謙䅯米七十石自願納官小米四十石小豆二十石私分合各穀一百三十石長淵閑良許斗贊小米八十六石零小豆十二石木麥二十石粟四石零合各穀一百二十二石零私分敎曰自願補賑五人俱過百石依法典加資成送有旨與官敎卽爲下送此意回諭
정조 14년 · 강
以徐命託差壯勇營哨官仍命將官差除時傳令差帖祗受後來現仍著爲式
정조 14년 · 목
敎壯勇營曰達城府院君之猶子貞聖聖后四寸親之至今在世豈不貴乎早已聞知則淸城同行之金錫憲猶令收用況此人乎其家近親爲兩銓長各營將臣者多而何使如是沈屈乎旣聞之何必遲待從近收用次總戎哨官徐命託與本營哨官慶橚爲先相換差帖卽爲成給使之當日來現哨官差帖傳給尙無定式云自今監官成帖出給知彀官則知彀官卽定巡牢傳致新差人處使之祗受後來現因此聞之把總新除時例用傳令則事面尤異雖無花押亦是傳令則旗牌官所當齎傳於其家祗受後來現而或以旗手替傳或令先來待後傳給規例不一云此後監官出給知彀官使知彀官別定入直旗牌官齎傳後來現事定式如是定式之後一或違越監官知彀官難免其罪雖以將官等言之虞人卽一田夫也旌與冠之間非其招不往將官等雖以武臣只讀兵書不㛠於遽史至於孟子所載之訓增式年應講時亦當熟習旣知之何遽不若古之虞人之應招乎以此傳敎分付堂上堂下將官等處書付廳中依此遵行萬一傳者非其人而來亦不待祗受則右位先進各別察飭違式而不稟者責當在於右位此意幷爲嚴飭
정조 14년 · 강
命德川郡守金漢老海西守令中相換熙川郡守李義逸郡守見窠待差代相換
정조 14년 · 목
敎曰爲承候有此除官而程道近千里云往來之際徒貽癏曠之弊德川郡守海西守令侍從窠中相換竝令除朝辭赴任○政院啓言熙川郡守當日辭朝事命下而熙川郡守李義逸旣已肅拜之後謂有情勢下直單子終不來呈事甚駭然所當重勘何以爲之敎曰昨日點下時只念桂坊舊面目之潦倒如此而難赴之情勢未及思之觀此啓辭始覺得郡守見窠待差代口傳相換事分付銓曹○敎曰守令有關之代口傳差出求禮自在應遞之科亦令口傳差代事分付
정조 14년 · 목
敎曰本曹開拆坐起今日爲之云參判待下批一體牌招察任○以朴聖泰爲承旨趙鼎鎭爲吏曹參判李昌漢爲大司諫權恢爲獻納鄭晩錫爲正言李敬玉爲戶曹參判李敬一爲大司成權▣爲同義禁成種仁爲副校理沈能翼爲修撰李齊淵爲陜川郡守李潤瑞爲任實縣監李在天爲求禮縣監安命遠爲光陵參奉德川郡守金漢老長連縣監金健修相換熙川郡守李義逸陜川郡守李齊淵相換○政院啓言俄者吏曹參判望筒見漏於入啓之時而下詢之後始爲搜出臣之矇然入稟之罪不勝惶恐而當該銓官不可無警請推考允之敎以承旨亦爲推考
정조 14년 · 강
罷尙州牧使吳在文永春縣監鄭述仁
정조 14년 · 목
吏曹啓言本曹開拆坐起時考見京外褒貶啓本則永禧殿參奉兪耼柱以盍勉謹愼爲目尙州牧使吳在文以何多作用爲目大興郡守金絅采以癤患過愼手援稍稽爲目永春縣監鄭述仁以火稅若蠲新歸可慰爲目鎭海縣監丁好南以自言釣魚無乃太康爲目則竝宜置下考而置諸中考殊無嚴明殿最之意請該曹堂上及兩道道臣推考永禧殿參奉罷職四邑守令竝罷黜允之敎以稽援雖未知指的何事癤妨觸傷且觀於刑官審理時人頗瞭然本題似不至於降考濱海多魚暇日垂竿比之役心於麯蘗與尤物判有異焉中考足以知愧大興鎭海兩邑守令罷黜事勿論又啓言郭山郡守申偗以三年窠守令兩次居中咸鏡都事文極孝以十二朔窠兩次居中其不治可知竝罷黜兼引儀李英孝以三十朔窠兩次居中請依例罷職允之敎以引儀李英孝向於待令時旣有待下敎待令之命則徑先書等未安原題目勿施郭山之代有難遲待都政口傳擇差俾無數遞之弊
정조 14년 · 강
以金最煥爲郭山郡守口傳也
정조 14년 · 목
箚略曰臣於日昨筵席以日後廟薦不敢奉行之意縷縷陳白或庶冀天心矜憐有所體諒不數日而灣尹適有窠以臣之不爲議薦嚴旨屢降促敎甚急臣惶隕震越未能周思率爾以熙川郡守李得臣置諸首擬蓋臣與得臣情面未熟而素聞有錦營治績又於近日聞熙川頗能善賑故以是爲定書報僚相亦無異見仍卽入啓蒙點矣追後思之得臣卽外補之人也外補雖以守宰爲名便是嚴譴嚴譴未收之前自廟堂直爲陞遷在國體實涉未安在臣身終歸自專玆敢短箚自列臣謂灣尹薦望勿施爲宜臣之妄率之罪亟降處分批以廟薦體重罷散亦勿拘外補雖譴勘亦官職以外遷外似無不可然係是無於例則此等處循例爲好弊邑數遞亦屬軫念箚請依施今政新除郡守仍任灣尹之代卽爲議薦卿須安心視事仍命遣史官傳諭
정조 14년 · 강
以徐邁修爲義州府尹備薦也
정조 14년 · 강
吏曹參判趙鼎鎭陳疏賜例批
정조 14년 · 목
疏略曰臣於向來始之引義繼而陳疏者顧其情則亶出惶㥘之意而全沒商量殆若較卞此實臣之罪也及伏奉縷縷恩敎淵鑑悉燭無容自辨誨諭備至若詔迷子臣莊誦德音益知愆尤至若臺啓之臚列臣罪狀者何怪乎其言之來也蓋高應觀求官之跡遍到銓門則臣謂之獨不見臺望新通兩堂合席則臣謂之無可否此臺臣所以驟聞而致訝者也第應觀之爲何狀臣固昧昧而臨政注擬之際始乃聞之區區自訟之意妄以爲知之爲知不知爲不知豈料據實之言反歸飾虛無情之事遽陷罔測若使臣言行有素於平日誠信見孚於同朝則人之不諒胡至於此臣受恩於殿下何如而變幻事情欺瞞聰聽臣雖忍爲天神獨不畏乎乃者甄拔之恩迥出尋常豈不欲▣蹶叨謝而臣之辜犯專由於見職之濫叨今此僨誤之地豈有去就之可論況臣舊疾比前陡劇擔舁隨牌亦無其望伏乞亟將臣銓任刊改仍命攸司勘臣罪負
정조 14년 · 목
該府以山淸前縣監鄭來鼎趙弘鎭南公轍等原情啓請來鼎公轍刑推得情弘鎭議處敎以鄭來鼎則已報營已登聞京司回啓已以推考勘罪今不可疊勘趙弘鎭則徑遞在於文簿磨勘前亦無可論幷分揀放送南公轍則事勢之如此如彼姑無論兩年反逋穀總旣如是夥然則可謂闊狹不得而弊邑生手何足深責如律勘斷似過矣罷職放送又以忠州前營將李寬徵原情啓請刑推得情敎以年老至此昏憒可知當初差遣未免不審當暑滯囚宜念罷職放送又以廣城堡別將尹宅華原情啓請刑推得情敎以除刑推議處又以忠淸前水虞候具載敬原情啓請議處允之又啓言時囚具載敬漕船過境之報自是年例之事而成册中邑名之不錄難免昏謬之失以此照律杖八十收贖奪告身三等私罪允之敎以功減一等又啓言時囚尹宅莘漕船臭載旣在境內而不能趁卽救出以此照律杖八十收贖奪告身三等私罪敎以護送不用心地方官自有當勘罪名則忽以無於法之三等奪告身照勘者律官所爲萬萬痛惡有勢士夫則重律低勘無勢土裨則公然加倍寧有如許王府關和乎前此申飭何如則用律之際焉敢若是用奸該律官初欲嚴刑準三次遠地定配矣以今日之致十分參酌只令汰去以此判付嚴飭刑曹此後京外律官舞法之習各別嚴飭此囚則以本律罷職放送又啓言時囚姜▣歛民入已頻往吏家討索酒食等罪狀依判付行査本道矣觀此査啓則以爲司倉修改時所歛錢九十九兩零官廳改建時所歛錢二百五十九兩零內三十六兩歸於私用頻往吏家討索酒食則由吏招內舊官上京時出宿渠家故備進數器之饌方處興家亦爲一次出往云矣姜▣罪狀可謂指不勝摟不體朝家恤民之德意稱以公廨修補多發民丁收歛民錢其數至於三百餘兩之多已極痛惡其中三十六兩之私用亦極鄙瑣吏校家往來雖不無委折論以體貌有駭瞻聆貽羞搢紳以此照律允之又以時囚姜▣杖九十收贖告身盡行追奪徒二年半定配啓敎以其人則無足責情理則切可矜議律之際豈不欲參量而律不可低仰前罪勘律不得闊狹後發之繡啓甚於前者所坐則今此照律之降以徒二年半者已露律官之巧加杜撰兩罪俱發從重論自是法典則尤焉敢如是照律乎該律官當重繩已因他囚照律事處分不必疊勘而獻讞不審諸堂烏可無罪一幷爲先從重推考此囚則卽其犯科地方勿限年定配以謝淮陽之民
정조 14년 · 강
申時元子誕生于昌慶宮之集福軒
정조 14년 · 목
綏嬪朴氏誕生也
정조 14년 · 목
領敦寧洪樂性判府事李福源左議政蔡濟恭右議政金鍾秀內閣提學鄭民始檢校直閣徐鼎修鄭東浚鄭大容李晩秀藥院提調吳載純承旨洪檍李祖承尹行任等求對召見于誠正閣樂性等齊奏曰皇天祖宗默垂陰隲聖嗣誕降我東億萬年無彊之休實基於今日歡欣慶忭何可形容況以大聖賢誕降之舊甲又値慈宮誕辰有此邦慶日氣且淸朗天心可以仰占矣予曰國勢有維持之喜殿宮有含飴之慶欣悅何可盡言今日分娩予所未料自午間有產漸順娩生男誠奇幸矣○樂性等啓言聖嗣誕降神人有托中宮殿取以爲子定號元子有不容少緩玆敢齊聲仰請矣從之仍敎曰綏嬪朴氏順產生男內殿取以爲子以定號元子大臣諸臣求對陳請特許所請定號爲元子告廟頒赦令該曹依例擧行樂性以藥院都提調啓言元子誕降自今日產室廳依例設行之意敢達矣從之樂性曰產室廳別掌務官以康晉三差下之意敢達矣從之又啓言藥院三提調旣已直宿請報恩縣監朴準源儀賓都事朴宗輔一體直宿敎以報恩縣監朴準源直宿樂性等啓言產室廳自今設行矣捲草官當依例差出請政官牌招擧行從之
정조 14년 · 강
以洪檍爲都承旨前望也仍差藥院副提調
정조 14년 · 강
命元子宮供上待下敎擧行各殿宮陳賀時物膳隨後封進
정조 14년 · 목
禮曹啓言元子定號元子宮供上之節自今六月十八日爲始封進之意請分付各該司敎以名號已定宗社神人有托至於供上係是浮文且有古例待下敎爲之事分付又啓言元子定號陳賀時例有方物物膳封進之規大殿王大妃殿惠慶宮中宮殿方物物膳一依別陳賀時例封進而正日迫近依前例隨後封進之意請分付諸道及開城府允之
정조 14년 · 강
命元子定號告廟頒赦陳賀以今二十四日爲之
정조 14년 · 강
召見藥院提調于重熙堂
정조 14년 · 강
遞判金吾韓光會禮曹參判金載瓚
정조 14년 · 강
有政吏曹判書吳載純進
정조 14년 · 목
以韓光會爲捲草官李度默爲禮曹參判
정조 14년 · 강
召見輪對官于誠正閣
정조 14년 · 강
點下吏兵批歲杪
정조 14년 · 목
敎曰吏兵抄歲杪點下者依例分等捧傳旨○前縣監金啓淳前郡守金思䄷前縣監宋時淵前察訪安宗孝崔錫圭前校理鄭東觀前修撰閔昌爀前副修撰韓光植前執義鄭益祚前掌令吳泰賢前正言鄭晩錫前執義李普天前持平鄭最成前副校理尹序東前執義李東稷前獻納朴宗來前持平李萬榮前執義申禹相前持平崔重圭前掌令朴聖集前正言南涑前副校理金熙朝前修撰申馥前學正李益烈安邁權前學諭慮欂慮橙前掌令崔景岳前副校理李晴前校理沈興永前獻納李尙度柳雲羽李彥祜前副校理崔顯重前府使李潤謙李濟萬前監司閔台爀前參議尹行元曺允大前承旨徐邁修朴聖泰洪秉聖金履成前大司諫朴天行李敬一尹㬦前判書徐有隣前府使崔雲羽竝敍用前府使李潤謙前假注書趙台榮幷給牒敍用前大司諫沈煥之前監司閔台爀幷職牒還給前府使李顯福崔重敎前監司金尙集金光默竝減一等前判官李宜耆前縣監金啓淳前正言金星甲竝滅一等前府使韓光迪徐有和李漢籌李殷昌前祭官沈鏶前假注書李德鉉前縣監沈達漢前府使任希雨前縣監趙雲絅前郡守徐命珪前縣監尹光柱朴吉源鄭謙煥吳晉秀前判官李最源前察訪安宗孝前郡守柳秉均前判官兪漢敦前郡守鄭昌期前牧使兪漢雋前郡守尹昶竝減一等前宣傳官尹得逵梁埉前副司果玄重祚尹羽烈前別軍職朴思弼竝敍用前副司直趙鼎鎭給牒敍用前水使李煜職牒還授前僉使田光羽蕩滌前僉使柳光璧前營將李昌培前宣傳官沈公俊前萬戶辛在復竝減一等○敎曰歲抄文書之繁亂其例已久雖多年鍊達之承宣無以領會點下後承書承書後捧傳旨多未免做錯此後宜有一例釐正被謫蒙放也奪告身也削職刊版也不敍也給牒也罷職也勿分堂上堂下宗親三醫司每罪名通錄於一單事令兩銓定式施行職品如堂下官罪名如奪告身之類吏批則以朝官或收職牒稱之點下之際眩雜特甚職品則才令合錄雖無可論罪名則兩銓相議歸一釐正此亦書同文之義以此竝令知悉
정조 14년 · 강
兵曹以司直李柱國疏辭論啓
정조 14년 · 목
該曹啓言因司査李柱國上疏有與兵判相議仍令兵判草記之命矣參下之虛司果皆已區處而加設窠有闕勿補則新出六之一向積滯誠如聖敎若欲從長變通則參上實職窠加干如出然後庶可疏滯臣意則西北權管之參下遞付者竝爲七窠若於其中以二窠陞作萬戶而兩營把總權作實職窠中各其一窠仍作參上實職則誠爲一時權宜之制而兩軍門雖減一窠亦可爲落仕者聊賴之資且權管稍待出六窠之有裕依舊還付則出身輩亦無抑鬱之歎以此意往復於御將李柱國則其言亦以爲恰好請依此施行敎以權管二窠陞作萬戶事依施把總權設二窠仍作實職事揆以官方終涉如何此一款置之時帶二人待自辟窠守令有闕直爲差送無敢違越事嚴飭吏曹
정조 14년 · 강
命部將洪疇九後政收用
정조 14년 · 목
敎曰部將洪疇九仕滿後仍其部將窠陞六欲令在此決科之意而更思加設窠多決科與否無關於東西銓一依他武南例令吏曹後政收用事分付
정조 14년 · 강
命捕廳從事官吳文常充定价川郡土校
정조 14년 · 목
左捕廳啓言本廳兼從事官以吳文常首擬入啓承批而無故在家托以身病送言請遞已過五日終不投刺又不祗受通符請決棍汰去俾懲後弊敎以紀綱雖曰解弛焉敢爲此厭避之擧乎棍汰薄勘不足懲他甚麼意思价川郡充定土校卽日下送以嚴將幕之分
정조 14년 · 강
黃海監司李時秀以流民還集數爻馳啓
정조 14년 · 목
狀啓以爲夏節漸深農功方殷流民還集比前減少瑞興一邑前後還集之數比本邑元流亡實數加爲十三口此蓋當初不得從詳査實之致不職之罪不勝惶恐都合道內流亡九千三百四十五口內前還集三千六百九十九口追還集四百四十四口內九十三口受公文還集三百五十一口自還集未還集五千二百二口
정조 14년 · 강
原春監司尹師國以鐵原府見失賊漢捉得馳啓
정조 14년 · 목
狀啓以爲鐵原府所失賊漢李福伊今月十九日該府校卒與麟蹄校卒活捉於麟蹄西希村今此福伊之捉得旣在限內該府使論罪一款今不擧論
정조 14년 · 강
召見時原任大臣閣臣于誠正閣領敦寧洪樂性判府事李福源左議政蔡濟恭右議政金鍾秀內閣提學鄭民始檢校提學吳載純檢校直閣徐鼎修鄭東浚鄭大容李晩秀尹行任
정조 14년 · 목
領敦寧洪樂性等啓言今日邦慶卽宗社無疆之福元子定號之後封册盛禮乃是次第事謹稽國朝已行之例雖未嘗當年奏請而今番事體與前不同年前皇旨有曰俟得有子嗣卽行奏明册封世子承續宗祧用延國慶皇旨之鄭重至此在我國道理邦慶後不可不卽爲奏聞旣奏聞則又不可不別差使价此係莫重之事不容一日遲緩矣敎以皇旨雖有卽爲奏聞之語而予之本意欲遲遲待稍長此卽卿等之所知也肅廟封册時春秋予之受册年紀實合遵倣古大臣所謂元子定號卽國本已定之日者可謂格言至論豈係於封册遲速乎然旣有皇旨不可不卽爲報聞而兼伸必欲遲遲之意誠兩便如是爲定則與請行封典有異不必專差使价又欲尾付遲待之意則以奏聞爲之似屑越今適賀使之行姑未渡灣卿等與文任將此意撰出咨文順付入送爲好卿等依此卽爲撰進
정조 14년 · 강
以鄭民始爲藝文提學前望也
정조 14년 · 강
命受賀處所以仁政殿爲之
정조 14년 · 목
敎曰今番告廟陳賀日慈殿慈宮京外所進賀箋頭辭已啓下其日當親行殿宮賀禮後臨殿受賀以此分付處所以仁政殿爲之
정조 14년 · 강
命昌德宮軍兵自明日依例替直
정조 14년 · 목
敎曰雖曰前例當暑仍番軍兵之弊宜念昌德宮入直軍兵自明日依例替直事分付
정조 14년 · 강
放尙州牧定配罪人李謙煥
정조 14년 · 강
命文侍從蔭堂上武邊地以上罷削人竝蕩滌
정조 14년 · 목
前監司金尙集金光默閔台爀前大司諫沈煥之前府使魚錫定前承旨洪義浩前府使李顯福李尙直前縣監張至顯前縣監宋俊載鄭萬始李庚運前修撰李尙度朴宗來閔昌爀前獻納李義鳳前正言沈鏗金星甲前校理李晴前府使任屹前縣監金孝建前掌令黃樟前府使徐有和韓光迪林永老蔡緯夏任希雨前祭官沈鏶前僉使柳光璧前水使李煜竝蕩滌敍用○承旨尹行任啓言今二十四日陳賀時依舊例文臣侍從以上蔭武堂上以上時無職名人請令該曹口傳付軍職以爲參班之地從之
정조 14년 · 강
召見有司堂上鄭民始于重熙堂
정조 14년 · 목
予謂民始曰頒赦隔日奮還石數及拯劣米石數預爲詳知然後可以裁量卿須卽抄出以奏
정조 14년 · 강
以洪文泳爲副總管
정조 14년 · 목
敎曰未肅拜總管許遞令該曹口傳差出以入直兵曹堂上擬入侍下批牌招察任
정조 14년 · 강
命今番赦典依乙卯已例頒赦日直下處分
정조 14년 · 목
敎曰今番赦典豈待諸道放未放上來後回啓乎頒赦日當直下處分依乙卯已例爲之令各該道有旨祗受日不必待該府該曹關先卽星火擧行形止狀聞事令廟堂郞爲行會諸道而京徒流案或有遺漏而未及一體疏放又或有未及到配而見漏者令各該道後錄狀聞事亦爲分付
정조 14년 · 강
命侍從貶坐不參居中人竝勿施歲抄中亦勿擧論
정조 14년 · 강
以鄭東浚李鼎運爲承旨前望也
정조 14년 · 강
遣承旨馳詣宗廟永寧殿景慕宮社稷奉審摘奸
정조 14년 · 강
親行慈殿慈宮賀禮于仁政殿受百官賀
정조 14년 · 목
時至具遠遊冠絳紗袍出萬安門乘輿詣仁政殿至西階下降輿就版位行慈殿賀禮行四拜禮宗親文武百官皆同捧致詞官捧箋文官以次捧致詞箋文函授承文院都提調左議政蔡濟恭都提調跪受以次授近侍承旨鄭東浚李鼎運近侍傳捧跪進予受之以授近侍近侍跪受還置于案捧禮物官捧禮物函跪授濟用監提調李澧提調跪受以授近侍近侍傳捧跪進予受之以授近侍近侍跪受還置于案近侍奉出致詞箋文禮物各安于龍亭近侍陪進予西向祗迎仍行慈宮賀禮就版位行再拜禮進致詞箋文禮物祗迎如上儀仍臨殿受宗親文武百官賀代致詞官致詞訖命檢校直閣李晩秀讀諭中外綸音訖綸音見下宣敎官應敎柳文養宣敎敎曰運啓一淸方切彌月之顒望慶吓兩照聿荷自天之申休式先正名用備播告顧予寡德叨玆丕基承祖宗艱大之投深念付托之重當春秋晼晩之際尙遲本支之繁追周家瓜瓞之詩固知綿綿餘慶思羲易匕鬯之義常切耿耿此心幸賴皇穹默佑之庥聿覩冡嗣䔍生之喜三宗之血脈載續上慰陟降之靈兩宮之歡顏始開大副晝宵之望値庚戌之昌運適符先聖以降之年聆癸甲之英音又在慈宮載夙之日無菑無害奚待日再問之期克類克明允叶震一索之兆爰遵漢明德故事仍擧周元子盛儀嘉一人之元良國本自此定矣想八域之蹈舞民心有所繫焉天挺岐巍之姿洪基增盤石之固日播輝潤之頌寶籙期海籌之長玆於告太室之餘申以敷多方之誥堂構之緖業有托實維無疆之休臣民之祈望克符詎緩周慶之擧肆餙泰來之喜用推鮮澤之恩自本月二十四日昧爽以前除謀反大逆謀叛子孫謀殺敺罵祖父母父母妻妾謀殺夫奴婢謀殺主謀故殺人魘魅蠱毒關係國家綱常贓污强竊盜外雜犯死罪以下從流付處安置充軍已至配所未至配所已發覺未發覺已決正未決正咸宥除之敢以宥旨前事相告言者以其罪罪之在官者各加一資資窮者代加於戲燕翼貽謨曷副仁天之眷命鳳綸覃惠長騰率土之歡聲藝文提學鄭民始撰進宣敎訖左右及在庭百官皆山呼禮畢召見時原任大臣閣臣判府事李福源曰七日已屆縟儀載擧臣等不勝歡忭矣濟恭曰元子誕降之辰日氣淸明瑞雲䓗籠佳兆奇徵人莫不稱賀雖以今日言之群情皆願晴明而忽自昨夕積雨開霽至于今日縟儀順成天心大可見也億萬年頌祝之忱有不勝形言矣右議政金鍾秀曰十八日瑞雲繚繞宮林天實告以佳慶臣不勝忭頌之至矣予曰晴明誠亦異且幸矣又曰舊還則名存實無拯劣米數亦不多而結錢蕩減亦難全數爲之魚鹽船場等稅及僧徒稅納皆量宜蠲減然後可以均被惠政卿等從長回啓鍾秀曰大體言之雖盡數蕩減有何不可而耗條則給代甚難其他稅役量宜蠲減似好矣予曰雖使如此不過分錢蒙惠而已士庶耆耇之一竝加資亦爲均惠之道俄下綸音卿果聞之乎濟恭曰臣等俄已仰聆誠爲廣惠之道矣鍾秀曰日昨赦典中添書恐多過中之擧矣予曰今日何如是爲言乎鍾秀曰隄防不可不嚴矣乘輿出仁政門入協陽門降輿御熙政堂受內閣及太學箋文如儀命大臣閣臣文武二品以上抄啓文臣以下及太學生宣飯羹又命承旨尹行任出敦化門外招集貢市人等諭以朝家旣施惠於爾等而實惠有無姑未詳知今日羹飯不能遍給故各給米包其設飯共飽咸知同慶之意仍給貢人米十石市人米二十石
정조 14년 · 목
敎曰予一人敬告八域有衆今予欽承皇穹之篤棐祖宗之默佑歲庚戍月庚戌之丁卯其日元子誕生是年聖賢以降之年也是日慈宮上士壽之日也積雨忽晴景晷如畵盡彩虹亘於廟井神光繞於宮林此非天與之喜乎叶律之聲纔出於抱孰使置郵而傳命恰如家道而戶喩肩磨足蹴髫白溢街者其欣欣之色蹲蹲之狀卽乃身乃家之私福不是之甚此非人與之喜乎予無享天之德得人之政而予一人有喜天喜之人喜之予將何以答天而報人予聞天則無心以人心爲心人心之所同然天心之所由悅也夫民生之奠安在於國勢國勢之鞏固在於元良祈嚮於未有忭躍於得有此秉彝之不容已而非有要挾於其上者然帝眷東顧錫我祚胤凝圖定命係屬自今日祖功宗德維持自今日周家本支之什詠自今日漢室盤石之謠播自今日上副殿宮?企之望下慰臣庶翹竚之情而生年生日又能叶聖期而添慶節以永孚我萬億年無疆之休則予其可已於答天而如欲答天又可不於報人乎屢施不一施乎仁政之會期初開餙喜之儀文方擧不於此時也廣布無前之惠澤揚厲曠古之熙運尙可曰答天報人云乎哉赦令則名編案籍者一千一百五十四人悉許宥除此猶近於備例有司之臣莫曰經用之告匱人心和則天心和天心和則雨暘時而物阜歲登況庚戌之自古屢豐也乎諸道舊還丙申春以前勘簿者極劣米最久一年條竝行蠲免結稅漁稅鹽稅船稅場稅寺稅等應列於稅總者分數減除京中各貢契舊遺在限二萬石市民徭役限二朔泮隸懸房贖限三十日亦令蕩滌施惠所以同慶徧于民庶何後於耆耇儒武乎卜曰設科取人朝官年七十以上士庶年八十以上各加一資過百歲老人加給米肉惟爾八域有衆其詳聽之
정조 14년 · 강
產室廳都提調洪樂性以下竝施賞有差
정조 14년 · 목
敎曰產室廳都提調以下竝依例書啓○敎曰產室廳都提調洪樂性鞍具馬一匹面給提調吳載純加資副提調洪檍正卿陞擬捲草官韓光會報恩縣監朴準源加資假注書柳師模陞六兼春秋金鳳顯外職陞敍待令醫官康命吉功勞可貰熟馬一匹面給守令待窠調用周命新李敬培別掌務官康晉三上掌務官李玄圭竝依例加資別入直醫官金應壽卽壬申隨行之人金泰儉李翊臣金順行依例加資醫官金光國方禹疇日淺竝半熟馬一匹賜給引儀崔珽外職陞敍奏時官高品付料書員司謁除授其餘直宿員役醫女下隸等令該曹參考壬申年例分等施賞又敎曰取考壬申謄錄都提調賞典傳敎中鞍具馬面給下有子壻弟侄中一人調用之例今日政爲之原傳敎添書又敎曰慈殿宮進致詞箋文對擧承旨鄭東浚李鼎運加資陳賀時禮房承旨李祖承壬申九月其曾祖爲左承旨今番邦慶其曾孫亦爲左承旨事不偶然禮房加資亦多可據之已例一體加資宣敎官柳文養亦有可據之例加資左右通禮準職除授已準職者陞敍賛儀及東西唱引儀陞敍其餘引儀兒馬一匹賜給通禮院事知書員帖加成給又敎曰產室廳待令內把守別軍職李晉秀準職除授外把守別軍職金?陞敍兩門守門將李潤基房允喆今日政陞六總郞吳徹常尹昇東外職待窠陞敍將校軍兵等依判下分等施賞浚令各該營草記又敎曰產室廳待令次知中使熟馬一匹面給本宮傳言色半熟馬一匹賜給出入番中官兒馬一匹賜給待令司謁李德鳳從自願免賤別監金胤修書題除授本宮屬依判下施賞而取考壬申謄錄當宮所屬外皆在勿論而今番自異各殿所屬之其間入番人竝依判下施賞事分付該曹又敎曰今聞殿宮陳賀進致詞官在前慶禮多有陞六之例今番亦依此陞六事分付
정조 14년 · 강
禁直諸臣及吏隸軍率施賞有差